Un accident soldat cu rănirea unei persoane a avut loc sâmbătă 2 martie, pe strada Ştefan cel Mare din localitatea Podoleni. Poliţiştii au fost anunţaţi prin apel la numărul unic de urgenţă 112, reclamându-se că o femeie a fost acroșată de un autoturism, iar maşina nu a oprit, părăsind locul accidentului.
"În urma verificărilor efectuate de polițiști a rezultat faptul că, în jurul orei 09:50, în timp ce o femeie în vârstă de 67 de ani, din Podoleni, s-ar fi deplasat pe partea dreaptă a acostamentului străzii, ar fi fost acroșată de un autoturism ce se deplasa din direcția Podoleni către DN15, acesta continuându-și deplasarea", conform ISU Neamţ.
Maşina a fost identificată la scurt timp de la incident. Conducătorul auto, un bărbat în vârstă de 70 de ani, din Zănești, a fost testat cu aparatul etilotest rezultatul fiind negativ. Cercetările continuă în cadrul unui dosar penal cu acuze de comitere a infracțiunilor de vătămare corporală din culpă și părăsirea locului accidentului.
(G.S.)